**Доллардан бас тарту – ұлттық экономиканы нығайту**

***Барбосын Ардана Ерболсынқызы***

*Ф13К2 тобы*

[***ardo-29@mail.ru***](mailto:ardo-29@mail.ru)

**АҢДАТПА**

Мақалада қазіргі таңдағы Қазақстан Республикасының экономикасындағы өзекті мәселе – дедолларизация тақырыбы қарастырылған. Экономикасының іргесі доллардан құралған мемлекеттің осы валютадан бас тарту жолдары талқыға салынған.

***Барбосын Ардана Ерболсынкызы***

*Группа Ф13К2*

[***ardo-29@mail.ru***](mailto:ardo-29@mail.ru)

**АННОТАЦИЯ**

В статье рассматривается актуальная, на сегодняшний день, экономическая проблема Республики Казахстан – дедолларизация. Обсуждены пути отказа от доллара страны, чья экономика была создана на основе этой же валюты.

***Barbosyn Ardana Erbolsynkyzy***

*Group: F13К2*

[***ardo-29@mail.ru***](mailto:ardo-29@mail.ru)

**ANNOTATION**

In this article considered the actual economic topic of The Republic of Kazakhstan – dedollarization. There were discussed ways of refusing the dollar by Kazakhstan which economy was based on this currency.

**Кілтті сөздер:** дедолларизация, ұлттық валюта, мұнай баррелі.

**Ключевые слова:** дедолларизация, национальная валюта, нефтяной баррель.

**Keywords:** dedollarization, national currency, oil barrel.

Қандай мемлекеттің болмасын күш-қуатының азаюына әсер ететін төрт негізгі фактор бар. Олар: қоғамның тұрақтылығы, ауыл шаруашылығының төмендеуі, халықтың денсаулығы және ақшаның құнсыздануы. Келесі талқылаулардың барлығы да осы ұлттық валютаның құнсыздануына қатысты болмақ.

Қаржыгерлердің тілімен, долларсыздандыру – бұл қандай да бір елдің мемлекеттік органдары немесе орталық банкінің ел аумағында шетелдік валютаның төлем қаражаты ретінде ендей түсуіне қарсы жүйелі шаралары. Дедолларизация дегеніміз – долларға шек қою, тыйым салу деген сөз емес, ұлттық валютамыз – теңгенің төлем сомасы ретінде, құн сомасы ретінде өзінің лайықты орнын алуына жол ашу, мүмкіндік беру.

Бұл мәселенің шешімі ретінде экономикамызды өзін-өзі қамтамасыз ете алатын экономикаға айналдыруымызды алға тарта аламыз, сол кезде ғана ұлттық валютамыз өзінің лайықты орнын иеленеді. Әрине, Қазақстан тарихи аренаға шығу үшін де, шыққаннан кейін де пайдаланғаны доллар болды. Яғни, шикізатты долларға сатты, оны сатып алу үшін де осы әлемдік ақшаны қолданды, айналысқа көптеп енгізді, басқаша айтқанда, мемлекетіміздің бүгінгі деңгейге жетуі доллармен өте тығыз байланысты. Бұл проблеманың түп тамыры деп импортқа тәуелділікті атап көрсетуге әбден болады. Бұл өндірістік саланы дамытуға аз көңіл бөлініп жатыр деген сөз емес, қажетті деңгейде болмауын сипаттайды. Отандық өндіріс қарыштап дамып, шетелдіктермен бәсекеге қабілеттілігін арттырса, доллардан арылу да оңайға түсетіні болжанып отыр, мұның себебі айналымдағы доллардың азаюы, оның басымдығының әлсіздеуі. Ескере кететін жайт, мұның барлығы рубльдің, юаньнің немесе евроның доллардың орнын басатынын білдірмейді, ұлттық валютамыздың басымдылығын арттыруға бағытталған іс-шаралардың жасалу қажеттілігін айқындайды. Сондықтан да, «Долларды азайтайық, теңгені нығайтайық» деген ұран алдағы жылдарда Қазақстанның ұранына айналуы тиіс.

Макроэкономикалық тұрақтылыққа қол жеткізу қажет, экономиканы әртараптандырып, импорт алмастырудың мықты негізін қалыптастыру қажет, индустрияның экспортқа бағытталған салалары құрылуы тиіс. Осының барлығы ұлттық валютаға деген сұраныс пен ұсыныстың орнауына әсер етеді, сол кезде ұлттық валютада қаржы сақтап, оны негізгі төлем жүйесі ретінде пайдалануға деген қажеттілік туады.

Доллар әлемдік ақша қызметін атқарып жүргендіктен, дедолларизация – әлемдік мәселе, қазіргі таңда көптеген елдердің қаржы саласының күн тәртібінде тұр. Ал, Қазақстан Республикасы тұрғысынан, бұл – ұлттық мүдде. Елбасымыз, Нұрсұлтан Әбішұлы Назарбаевтың айтуынша, жаһандық экономиканың «көк қағазға» жіпсіз байлануынан дағдарыс қайта-қайта қайталанып жатыр.

Әлемнің долларсыздану жолындағы алғашқы қадамы болып 2000 жылы еуроның дүниеге келуі есептеледі. Сарапшылардың пікірінше, 1973 жылы өрбіген араб-израиль соғысы барысында АҚШ қысым көрсету арқылы араб елдерін мұнайды тек долларға ғана сатуға көндірген екен. Осылайша, сол уақыттан бері мұнайдың баррелі тек доллармен есептеледі. Мұның арқасында мұнайдың барлығына қажеттілігі сияқты, доллар да бәріне керек деңгейін күшейте түскен.

Шындығында, дәл осы долларға қарсылық саясаты басқа елдердің ішінде тек Ресейде емес, Қытайда, Иранда, Венесуэлада, Аргентинада, Бразилияда мейлінше етек жайған. Мұндай саясат жолындағы әрекеттерге мысал ретінде Аргентина мен Қытайдың өзара есеп айырысуда долларды қолданбауды жөн санап, 2014 жылғы сауда юаньмен жүргізіле бастайтындығы жайлы шешімін атап көрсетеміз.

Еліміздегі доллардан бас тарту мәселесіне қайта оралар болсақ, ең бастысы, «долларланған сананы» тежеу қажет. Мұның бірден-бір жолы халықтың ұлттық валютамыз теңгеге деген сенімін күшейту, теңге тұрақтылығына қол жету жолында талмай, жұмыла еңбек ету. 2015 жылдың басында Қазақстанда 2015-2016 жылдарға арналған экономиканы дедолларизациялау жоспары бекітілген болатын. Ол өзіне үш бағытты кіріктіреді: макроэкономикалық тұрақтылықты қамтамасыз ету, қолма-қол ақшасыз есеп айырысуды дамыту мен көлеңкелі айналымды қысқарту және үшіншісі, шетелдік валютамен салыстырғанда теңгені нығайту. Осы мақсатта, солтүстіктегі көршіміз секілді екінші деңгейлі банктерге тиесілі емес айырбас пункттеріне валюталық операцияларды жасағаны үшін комиссия төлету шараларын қолайлы қаржылық құрал есебінде қарастыруымызға болады.

Экономикамызды дедолларизациялау мақсатындағы іс-шараға Қазақстан Республикасы Ұлттық Банкінің шетелдік валютадағы табысы жоқ жеке тұлғаларға шет ел валютасында займдарды беруді шектеу туралы нормасын енгізбектігін мысал ретінде келтіре аламыз. Ресей банктерінің тікелей теңгемен жұмыс жасауын бастағанын да ескере кетсек болады. 2015 жылдың желтоқсан айының басында ішкі нарықтың дамуына ықпал ету мақсатында Қазақстан Республикасының Ұлттық Банкі мен ЕҚҚДБ арасындағы өтімділікті теңгемен беру шектелмелі келісіміне қол қойылғаны да назар аударарлық мәселе. Бұл Ұлттық Банкке қазақстандық валютаны ЕҚҚДБ-ға сатуға рұқсат береді, ал ол өз кезегінде отандық банктерімізді несиелеуде теңгені пайдаланады. Капиталды халықаралық нарықпен қаржыландыратын банктердің міндеттемелерін 30 %-дан асырмау туралы Ұлттық Банктің енгізіп жатқан реттеуі соның салдары.

Қазақстанның сыртқы экономикалық қызметінің доллармен жүзеге асырылатындықтан, біздің шикізат долларға сатылып, импорт тауарлары осы валютамен сатып алынатындықтан жақын 1-2 жылда толықтай бас тарту мүмкін еместігі түсінікті. Дегенмен, отандық өндірушілерді қолдап, өндірісті көркейтсек, импорт тауарларына деген сұранысты азайтып, экспортты дамытсақ, осы ретте балабақша кезінен ұлттық намыс, ұлттық рух мәселесін күшейтсек, халықты «долларланған санадан» арылтсақ, міне, сонда ғана Қазақстан ұлттық валютасы тұрақты мемлекетке айналады. Мүмкін, болашақта біздің теңгеміз де әлемдік ақша беделін иемденетін шығар, кім біледі...

**Пайдаланған әдебиеттер тізімі:**

1. Электронды ресурс: <http://bnews.kz/kz/news/ekonomika_i_biznes/finansi/ekonomikani_dollarsizdandiru_nemese__alem_amerikani_asiraudan_sharshadi-2014_11_28-1161817> Экономиканы долларсыздандыру немесе «әлем Американы асыраудан шаршады» - Қасым Тоқтаров
2. «Теңге мәртебелі орынға шықсын десек» мақаласы, автор Дәрия Кемер, сілтеме: <http://and.kz/site/article/1256>
3. «Процесс дедолларизации в Казахстане затянут» - Елена Тумашова, сілтеме: <http://kapital.kz/economic/43324/process-dedollarizacii-v-kazahstane-zatyanut.html>
4. Қазақстан Республикасы Ұлттық Банкінің интернет парақшасы [www.nationalbank.kz](http://www.nationalbank.kz)
5. <http://kurs.kz/index.php?s=default&mode=pages&page=934> 6 желтоқсандағы жариялыным